የለውጥ ሰራዊቱ በጤናው ሴክተር የተቀመጡ ግቦችን እያሳካ እንደሆነ ተገለፀ
አዲስ አበባ ፤ የካቲት 20/ 2006 (ዋኢማ) – በጤናው ሴኬተር የተቀመጡ ግቦችን በተጠናከረ የጤና ልማት ሰራዊት ለመፈጸም የሚያሰችሉ ተግባራት መከናወናቸውን የሀዋሳ ከተማ አስተዳደር ጤና መምሪያ አስታወቀ፡፡  የመምሪያው የ6ወር የእቅድ አፈጻጸም በተገመገመበት ወቅት የመምሪያው ሃላፊ አቶ ደስታ ዳጊሶ እንደተናገሩት በሴክተሩ ጠንካራ የለውጥ ሰራዊት በመፍጠር ዕቅዶቹን በተደራጀ የለውጥ ሰራዊት ንቅናቄ መፈፀም ተችሏል።ከጤና መምርያው ጀምሮ እስከ ጤና ተቋማት ድረስ  ያሉትን 952 ባለሙያዎችና ድጋፍ ሰጪ ሰራተኞች በ219 የ1ለ5 አደረጃጀቶች ማስተሳሰር እንደተቻለ የገለፁት አቶ ደስታ በተፈጠረው አደረጃጀትም የጤናውን ሴክተር ዕቅድ በሰራዊት አግባብ መፈፀም እንደተቻለ ገልጸዋል፡፡ ከ2003 ጀምሮ በአጠቃላይ 64ሺህ 986 እማወራዎች በጤና ኤክስቴንሽን ፕሮግራሞች ሰልጥነው ወደ ተግባር መግባታቸውንም የተናገሩት አቶ ደስታ ተልኳቸውንም በፈጠሩት የ1ለ5 አደረጃጀት መፈፀም በመቻላቸው መልካም ውጤት መመዝገቡን ገልፀዋል፡፡የ6ወር የእቅድ አፈፃፀማቸውን በመድረኩ ያቀረቡት የቀበሌ ጤና ኤክስቴሽን ባለሙያዎች እንደገለፁት እየተፈጠረ ያለው የለውጥ ሰራዊት ወደ ግባቸው እንዲደርሱ ከፍተኛ እገዛ እያበረከተላቸው ነው፡፡በአዲስ ከተማ ክ/ከተማ የዳካ ቀበሌ የ6ወር የእቅድ ክንውን ሪፖርት እንደሚያመለክተው የሴቶች ልማት ቡድንና የ1ለ5 ትስስሮች ባካሄዱት እንቅስቃሴ  የቀበሌውን  ህብረተሰብ በጤና አገልግሎት ማዳረስ ተችሏል፡፡ በመናሃሪያ ክ/ከተማ የሚሊኒየም አደባባይ ቀበሌ ሪፖርትም የሚያመለክተው ይህንኑ ነው፡፡ በሰለጠኑ ሞዴል የጤና ኤክስቴንሽን እማዎራዎችና በተፈጠረው የ1ለ5 አደረጃጀት በመጠቀም በቀበሌው በጤናው ዘርፍ ውጤት ማስመዝገብ ተችሏል፡፡ በተለይ ተላላፊ በሽታዎችን በመከላከልና በመቆጣጠር ረገድ የቀበሌ የጤና ልማት ሰራዊት ከፍተኛ አስተዋጽኦ ማበርከቱን ጠቁሟል፡፡ተግባራት በሰራዊት ቁመና በመመራታቸው በግማሽ ዓመቱ በዕቅድ ተይዘው የነበሩ የጤና አገልግሎት ጥራትና ተደራሽነትን ማሻሻል፣ የእናቶችንና የህጻናትን ሞት መቀነስ፣ ዋና ዋና ተላላፊ በሽታዎችን የመከላከልና የመቆጣጠር ተግባራትን በላቀ ሁኔታ ለመፈጸም እንደተቻለ አቶ ደስታ ገልጸዋል፡፡ አስተዳደሩ የህብረተሰብ ጤና አገልግሎት ተደራሽነትን ለማረጋገጥ ባከናወነው ስራ የጤና ጣቢያ ሽፋኑን ወደ 92 በመቶ ከፍ አድርጎታል፡፡